Raak betrokke - stap, trap of dans saam | News24
Raak betrokke - stap, trap of dans saam
Fietsryer Johan Oosthuizen (40) van Uitenhage, wie bekendheid verwerf het vir sy Fuel on Wheels uitdagings, gaan poog om drie Guiness rekords te verbeter vanaf 26 Maart tot 1 April.
Eerste op sy rekordlys is die meeste kilometers om een spesifieke sirkelroete vir 'n nie-winsgewende organisasie. Die huidige rekord is 4 400km.
Volgende op sy lys is om 'n nuwe rekord aan te teken vir die opdraandes wat hy oor ses dae gaan voltooi. Die huidige rekord is 35 000m.
"Ek moet meer as 49 000m se opdraande uit trap. Dit is gelykstaande aan om Mount Everest in ses dae uit te klim."
Sy laaste rekordpoging is om vir 12-ure aaneen fiets te ry.
Johan sê Uitenhage het huidiglik nie een werêrldrekord nie.
En as jy hom vra of hy dit gaan maak, is hy beslis: "Sonder twyfel. Ek het genoeg petrol in my tenk."
Individue en besighede kan by die uit- daging betrokke raak en so hul deel vir liefdadigheid doen.
Belangstellendes kan van 26 Maart tot 31 Maart tussen 17:00 en 19:00 saam met Johan trap of stap.
Die kostes is R10 per persoon of nie-bederfbare kos per 5.2km rondte.
Vir 'n donasie van R400, kan besighede 10 minute lugtyd op 26 Maart by Luister!FM "koop". Besighede sal op dié dag die geleent-heid hê om hul onderneming op die lug te bemark.
Verskeie motorfietsklubs gaan ook die dag daar wees.
"Ons nooi almal uit om ons op die dag te kom ondersteun," sê Johan.
Donasies is ook welkom.
Fuel on Wheels se begindae
Johan het Fuel on Wheels in Maart 2016 begin. Sy eerste uitdaging was om 1 070km vanaf Johannesburg tot op Uitenhage te voltooi. Fondse is so ingesamel om 'n rolstoel vir Jamie-Lee Barendse (25) te skenk. Sy ly aan spina bifida en is dus gedeeltelik verlam.
Sedertdien het Fuel on Wheels ook vir Ruané Wentzel (11) gehelp. Sy ly aan primêre limfedeem en het 'n drukkous benodig om bloedvloei na haar been aan te help.
Fuel on Wheels het die 10-jarige Despatcher, Janecke Schuin, wat haar been in 'n ongeluk verloor het ook ondersteun. Fondse is ingesamel om dit vir haar moontlik te maak om 'n kunsbeen te kry.
Verder het die organisasie kos, klere en skryfbehoeftes aan die Laerskool Innes ge-skenk.
"Baie dankie aan die Entangled Freedom Biker Club en ook soveel ander motorfiets-ryers vir hulle ondersteuning. Sonder hulle sou ons fondsinsamelingprojekte nie so suksesvol gewees het nie," sê Johan.
"'n Groot dankie gaan ook aan al die lede van Fuel on Wheels en die gemeenskap. Sonder hulle harde werk en bydraes sou ons nie ons eerste verjaardag kon vier nie."
Besoek Fuel on Wheels se Facebook-blad of skakel Johan Oosthuizen by 062 668 5745 of Gerrit de Jager (mede-stigterslid) by 079 494 7778 vir meer inligting.